CELEX: 32021D1779
Language: hu
Date: 2021-10-05 00:00:00
Title: A Tanács (EU) 2021/1779 végrehajtási határozata (2021. október 5.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról szóló 2009/1013/EU végrehajtási határozat módosításáról

2021.10.11.   
               
               
                  HU
               
               
                  Az Európai Unió Hivatalos Lapja
               
               
                  L 360/120
               
            
         A TANÁCS (EU) 2021/1779 VÉGREHAJTÁSI HATÁROZATA
         (2021. október 5.)
         az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról szóló 2009/1013/EU végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2009/1013/EU tanácsi végrehajtási határozat (2) felhatalmazta az Osztrák Köztársaságot (a továbbiakban: Ausztria) arra, hogy a 2006/112/EK irányelvtől eltérő különös intézkedést (a továbbiakban: a különös intézkedés) alkalmazzon. Több egymást követő meghosszabbítás után az említett felhatalmazás 2021. december 31-én hatályát veszti.
                  
               
                     (2)
                  
                  
                     A 2009/162/EU tanácsi irányelv (3) beillesztette a 168a. cikket a 2006/112/EK irányelvbe annak érdekében, hogy a levonást a ténylegesen üzleti célú használat arányára korlátozza, és ezáltal eredményesebben alkalmazza azon elvet, amely szerint a levonás csak annyiban merül fel, amennyiben az érintett termékeket és szolgáltatásokat az adóalany vállalkozásának céljaira használják fel. A 2009/1013/EU végrehajtási határozat 1. cikkét módosították annak érdekében, hogy tartalmazzon hivatkozást a 2006/112/EK irányelv 168a. cikkére. A 2009/1013/EU végrehajtási határozat címének ezért hivatkoznia kell a 2006/112/EK irányelv 168a. cikkére is.
                  
               
                     (3)
                  
                  
                     A különös intézkedés eltér a 2006/112/EK irányelv 168. és 168a. cikkétől, amelyek az adóalanyoknak a számukra adóköteles tevékenységeik céljaira értékesített termékek és nyújtott szolgáltatások után felszámított hozzáadottérték-adó (héa) levonásához való jogát szabályozzák. A különös intézkedés célja az, hogy kizárja a levonási jog hatálya alól a termékek és szolgáltatások után felszámított héát, amenniben az említett termékeket és szolgáltatásokat az adóalany több mint 90 %-ban magán céljaira vagy az alkalmazottainak céljaira, illetve általában vállalkozásidegen célokra vagy nem gazdasági tevékenységekre használja fel.
                  
               
                     (4)
                  
                  
                     A különös intézkedés célja a héakivetési és -beszedési eljárás egyszerűsítése. A végső fogyasztás szintjén fizetendő adó összegét ez csak elhanyagolható mértékben érinti.
                  
               
                     (5)
                  
                  
                     A Bizottságnál 2021. március 19-én iktatott levelében Ausztria felhatalmazást kért arra, hogy továbbra is alkalmazza a különös intézkedést (a továbbiakban: a kérelem).
                  
               
                     (6)
                  
                  
                     A 2006/112/EK irányelv 395. cikke (2) bekezdésének második albekezdése értelmében a Bizottság 2021. április 7-én kelt leveleiben továbbította a kérelmet a többi tagállamnak. A Bizottság 2021. április 8-án kelt levelében értesítette Ausztriát arról, hogy rendelkezik a kérelem elbírálásához szükséges valamennyi információval.
                  
               
                     (7)
                  
                  
                     Ausztria szerint a különös intézkedés nagyon eredményesnek bizonyult a héabeszedés egyszerűsítése, valamint az adócsalás és -kikerülés megelőzése terén. A különös intézkedés csökkenti a vállalkozásokra és az adóigazgatásokra háruló adminisztratív terheket, mivel nincs szükség azon termékek és szolgáltatások későbbi használatának ellenőrzésére, amelyek esetében a beszerzésük idején alkalmazandó volt a levonási jog hatálya alól való kizárás. Ausztriát ezért fel kell hatalmazni arra, hogy további korlátozott ideig – 2024. december 31-ig – folytassa a különös intézkedés alkalmazását.
                  
               
                     (8)
                  
                  
                     Amennyiben Ausztria úgy véli, hogy szükséges a felhatalmazás 2024 utánra történő meghosszabbítása, 2024. március 31-ig kérelmet kell benyújtania a Bizottsághoz, csatolva ahhoz egy, a különös intézkedés alkalmazásáról szóló jelentést, amely tartalmazza az alkalmazott felosztási arány felülvizsgálatát.
                  
               
                     (9)
                  
                  
                     A különös intézkedésnek nem lesz kedvezőtlen hatása az Unió héából származó saját forrásaira.
                  
               
                     (10)
                  
                  
                     A 2009/1013/EU végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2009/1013/EU végrehajtási határozat a következőképpen módosul:
            
                        1.
                     
                     
                        A cím helyébe a következő szöveg lép:
                        „A Tanács 2009/1013/EU végrehajtási határozata (2009. december 22.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. és 168a. cikkétől eltérő intézkedés alkalmazásának folytatására történő felhatalmazásáról”;
                     
                  
                        2.
                     
                     
                        Az 1. és a 2. cikk helyébe a következő szöveg lép:
                        
                           „1. cikk
                           A 2006/112/EK irányelv 168. és 168a. cikkétől eltérve, az Osztrák Köztársaság felhatalmazást kap arra, hogy teljes mértékben kizárja a termékek és szolgáltatások után felszámított hozzáadottérték-adót (héa), amennyiben a szóban forgó termékeket és szolgáltatásokat több mint 90 %-ban az adóalanynak vagy az adóalany alkalmazottainak magán céljaira, illetve általában vállalkozásidegen célokra vagy nem gazdasági tevékenységekre használják fel.
                        
                        
                           2. cikk
                           Ez a határozat 2024. december 31-én hatályát veszti.
                           Bármely, az e határozatban előírt eltérő intézkedés meghosszabbítása iránti kérelmet 2024. március 31-ig be kell nyújtani a Bizottsághoz.
                           Az ilyen kérelemhez csatolni kell egy, az ezen intézkedés alkalmazásáról szóló jelentést, amely tartalmazza a héa levonására vonatkozó jog tekintetében az e határozat alapján alkalmazott felosztási arány felülvizsgálatát.”
                        
                     
                  
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak az Osztrák Köztársaság a címzettje.
         
         
            Kelt Luxembourgban, 2021. október 5-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  HL L 347., 2006.12.11., 1. o.
         
         
            (2)  A Tanács 2009/1013/EU végrehajtási határozata (2009. december 22.) az Osztrák Köztársaságnak a közös hozzáadottértékadó-rendszerről szóló 2006/112/EK irányelv 168. cikkétől eltérő intézkedés alkalmazásának folytatására történő felhatalmazásáról (HL L 348., 2009.12.29., 21. o.).
         
            (3)  A Tanács 2009/162/EU irányelve (2009. december 22.) a közös hozzáadottértékadó-rendszerről szóló 2006/112/EK irányelv különböző rendelkezéseinek módosításáról (HL L 10., 2010.1.15., 14. o.).